Wir, der schulthes und der ratt der stat Bern, enbiettent dem
schulthessen und dem ratt zu Thun unsern gruͦss und alles guͦt.
Lieben getrüwen, sider uns ein nott über die ander in soͤeilichen
wunderlichen loͤiffen zuo vallen, darumb so muͤssen wir uns
selber und üch dester me anruͤffen und bekûmbren, untz dz es
besser werden mag und tuͦnd üch ze wûssen, dz die schinder uns
gar nach komen sint, wand si an einem teil an dem birg hinder
Baldstal ligent, ein teil ist untz gan Waldenburg har zuͦ komen.
Ein teil ist ouch wider den Boͤtzberg hin uff gezogen und meinent
uns und unser land uͤbervallen, dz wuͤsten und schedigē wider
Got, er und gelimpff und alles recht, wand wir soͤilichs umb den
Delffin und sim volch ine verschuldet haben. Und darumb so muͤssen
wir von nott wegen umb unser und gemeines landes nutzes willen
dem froͤmden volch widerstan und unser land vor inen behuͤten,
wand wir eigenlichen vernomen haben, dz sy ir heil an ettlichē
enden an den gebirgen haben versuͦcht, ob si harin komē moͤchtē,
dar an si gevelet hant. Und sint ettlich der unsern an soͤilichen
an soͤilichen und an andren enden erstochen und von inē umbgebracht
worden, dz uns in trüwen leid ist und ist uns hie von dester groͤsser
not und sorg angelegen, wie wir unser land und lüt vor inē behüten
und sider üch wol ze wüssen ist, wie wir mit vil volkes an zwein
enden liggen in grossem costē und wie ander unser fründ und eidgnossn
von Solotran, vō Biell und vō andrē endē die gebirg mit grossen sorgē
behuͤten muͤssen. Darumb muͤssen wir üch und alle die unßn umb
gemeines nutzes willen dester ernstlicher anruͤffen und besuͦchen
untz uff die stund, dz unser volch so ze velde lit zuͦ enandrē komen mag,
dz mit Gottes hilf bald beschechen sol. Und bitten und manē üch aller
trüwen, so ir uns schuldig sint, ir wellent ze stund angesicht dis brieffs
alle die üwrē, so ir waffen bruchē und in soͤilichen sachen hilfflich sin
moͤgen, in unser statt sendē und si tag und nacht heissen züchen umb dz, dz
wir die gebirg und weg dester bas besetzen und behalten moͤgen untz uff die
stund, dz uns die unßn so im veld ligēt uns ze trost harunder komen
moͤgen. Da wellent har inn üwrē fliss und ernst erzoͤigen, als wir üch
des und aller trüwen wol getrüwen, wand soͤilte dz frömde volch also har-
in brechen, dz were uns ouch und gemeinē land gantz an einē verderbē
gelegē. Datū uff samstag nach sant Bartholomeus tag anno etc xliiii°.